La
cort costituzionâl dal Cossovo e à blocât il procès di creazion
de Zajednica,
la Assemblee dai comuns serps, che e rapresente il passaç centrâl
dai acuardis sotscrits in Avost a Bruxelles dal prin ministri serp
Aleksandar Vučić e di chel cossovan Isa Mustafa. In cambi di une
plene integrazion intal Cossovo, il pat firmât al previôt la
nassite di une Assemblee che e tegni adun i comuns cossovans a
maiorance serbe cun competence primarie su salût, svilup economic,
educazion e planificazion urbanistiche e cun finanziaments che a
rivin ancje de Serbie. Il percors legjislatîf pe nassite di cheste
istituzion al è stât però pidimentât plui voltis de oposizion
ultranazionaliste cossovane che e à fintremai tirât lacrimogjens
intant des riunions dal Parlament par impedî la sô aprovazion. Il
president cossovan al à cussì decidût di puartâ il test denant de
cort costituzionâl par che si esprimi su la sô legjitimitât. La
sentence de cort e je spietade pai 12 di Zenâr. La impugnazion dal
progjet di leç e à però jevât la asse de comunitât serbe dal
Cossovo e des autoritâts di Belgrât.
Font:
Balkan Insight,
10/11/15
epo_Latn fur_Latn bos_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn bos_Latn unk